**Ministru kabineta noteikumu projekta „****Grozījumi Ministru kabineta 2013.gada 10.septembra noteikumos Nr.768 „Prasības veterinārmedicīniskās prakses iestādēm un veterinārmedicīniskā pakalpojuma sniedzējiem, to reģistrācijas un reģistrācijas anulēšanas kārtība”” sākotnējās ietekmes novērtējuma ziņojums**

**(anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Veterinārmedicīnas likuma 57.panta otrā daļa. |
| 2. | Pašreizējā situācija un problēmas | Šobrīd ir spēkā Ministru kabineta 2013.gada 10.septembra noteikumi Nr.768 „Prasības veterinārmedicīniskās prakses iestādēm un veterinārmedicīniskā pakalpojuma sniedzējiem, to reģistrācijas un reģistrācijas anulēšanas kārtība” (turpmāk – noteikumi Nr.768).Veterinārmedicīniskās prakses iestādes galvenais saimnieciskās darbības veids ir dzīvnieku ārstēšana, bet noteikumu Nr.768 5.4.apakšpunktā noteiktā veterinārmedicīniskās prakses punkta galvenais saimnieciskās darbības veids ir produktīvo dzīvnieku audzēšana un pārtikas produktu primārā ražošana, tāpēc veidojas pretruna normatīvo aktu interpretācijā un piemērošanā. Veterinārmedicīniskās prakses iestādes, pamatojoties uz veterināro zāļu apriti reglamentējošajiem normatīvajiem aktiem, iegādājas veterinārās zāles un tās pārdod dzīvnieku īpašniekiem, izvērtējot veterināro zāļu lietošanas nepieciešamību un konkrēto zāļu lietošanas pamatotību, kā arī ņem vērā riska un ieguvuma attiecības atbilstību un pārtikas nekaitīguma nosacījumus. Ja veterinārmedicīniskās prakses punkts ir noteikts par veterinārmedicīniskās prakses iestādi, dzīvnieku īpašniekam tiek dotas pilnvaras iegādāties veterinārās zāles, kā arī izvērtēt, kuras veterinārās zāles lietot viņa īpašumā esošajam dzīvnieku ganāmpulkam, neņemot vērā veterinārārsta iebildumus. Šāda situācija var aodraudēt gan sabiedrības veselību, gan pārtikas drošību. Produktīvo dzīvnieku ārstēšana ir cieši saistīta ar sabiedrības veselību, jo dzīvnieku izcelsmes pārtikas produktos var nonākt cilvēku veselībai kaitīgas veterināro zāļu atliekvielas. Šobrīd pasaulē (arī Eiropas Savienībā) notiek aktīvs darbs, lai novēstu antimikrobiālās rezistences straujo attīstību. Antimikrobiālā rezistence samazina medicīnā un veterinārmedicīnā lietoto antimikrobiālo līdzekļu efektivitāti, turklāt pieaug to patogēno baktēriju sugu un celmu skaits, kuri ir potenciāli bīstami cilvēku veselībai. Antimikrobiālās rezistences plašās izplatības un turpmākas attīstības dēļ infekcijas slimības nepakļaujas ārstēšanai, kā arī palielinās cilvēku saslimstība un mirstība ar infekcijas slimībām. Terapijas neefektivitāte paildzina laiku, kad saslimušie ir inficēti un ar rezistento infekcijas celmu saskarsmē var inficēt arī apkārtējos. Krītas vispārējais dzīves līmenis, radot papildu izdevumus veselības aprūpes, lauksaimniecības un farmācijas jomā. Ņemot vērā draudus, kad dzīvnieku īpašnieks produktīvo dzīvnieku ārstēšanā nepamatoti var izmantot jaunākās paaudzes antimikrobiālos līdzekļus, kas ir ekonomiski izdevīgāki, bet rada lielāku apdraudējumu sabiedrības veselībai, kā arī lai būtu vienāda izpratne par veterinārmedicīniskās prakses iestādes galveno uzdevumu un pienākumiem, noteikumu Nr.768 5.4.apakšpunkts ir jāsvītro. Tāpat, lai izvairītos no veterināro zāļu apriti reglamentējošo normatīvo aktu nepareizas interpretācijas, ir nepieciešams anulēt reģistrāciju veterinārmedicīniskās prakses iestādēm, kuras savu darbību reģistrējušas, pamatojoties uz 5.4.apakšpunktā noteikto.Tā kā sertificēts veterinārārsts strādā lauksaimniecības dzīvnieku saimniecībās, kurām atļauts iegādāties veterinārās zāles no lieltirgotavām, bet noteikumos Nr.768 šīs saimniecības vairs nebūs noteiktas kā prakses punkti, noteikumu 3.punktā ir jāizdara grozījumi, paredzot, ka veterinārmedicīniskā pakalpojuma sniedzējam ir atļauts strādāt minētajās saimniecībās.Tā kā dzīvnieku veterinārmedicīniskās prakses iestādē ne vienmēr nogādā to īpašnieks, bet arī ķērāji u.c. (klaiņojošos dzīvniekus), izdarīti grozījumi noteikumu Nr.768 5.3.apakšpunktā.Veterinārmedicīniskās prakses iestādes ir Pārtikas un veterinārā dienesta (turpmāk – dienests) veterinārās uzraudzības objekti. Iestādes veic atsevišķus laboratoriskos izmeklējumus, lai operatīvāk varētu ārstēt dzīvniekus, šādā veidā samazinot laiku, kas tiek patērēts laboratorijas izmeklējumu rezultātu saņemšanā. Lai iestādes veiktie laboratoriskie izmeklējumi būtu ticami, pārbaudāmi un izsekojami, noteikumos Nr.768 bija noteikta prasība, ka šīm laboratorijām jāatbilst labas laboratorijas prakses vadlīnijām. Tomēr, izvērtējot prasības, kas noteiktas minētajās vadlīnijās, jāsecina, ka noteikumos Nr.768 ietvertās prasības ir pārāk liels slogs iestādēm, kas veic tikai vienkāršus un dažus laboratoriskos izmeklējumus, tādēļ ar grozījumiem noteikumos Nr.768 noteiktas minimālās prasības iestāžu laboratorijām.Saskaņā ar spēkā esošajiem normatīvajiem aktiem veterinārmedicīniskās prakses iestādēm dokumentācija, kas skar veterināro zāļu apriti, ir jāuzglabā piecus gadus, savukārt noteikumos Nr.768 ir noteikts, ka prakses dokumentāciju uzglabā trīs gadus. Lai novērstu pārpratumus par veterinārmedicīniskās prakses dokumentācijas uzglabāšanu, ir nepieciešami papildinājumi, nosakot, ka dokumentāciju, kas saistīta ar veterināro zāļu apriti, uzglabā saskaņā ar veterināro zāļu apriti reglamentējošo normatīvo aktu prasībām.Esošā noteikumu Nr.768 redakcijā pārāk šauri noteikti veidi, kā var nodrošināt blakusproduktu uzglabāšanu līdz to savākšanai, tādēļ izdarīti grozījumi, dodot iespēju veterinārmedicīniskās prakses iestādēm izvēlēties veidu šo blakusproduktu uzglabāšanai atkarībā no to savākšanas biežuma. Dienests, izvērtējot iestāžu darbu, ir secinājis, ka mazajām ambulatorajām veterinārmedicīnas iestādēm, kurās veterinārmedicīnisko praksi veic ne vairāk kā viens sertificēts veterinārārsts, ķirurģiskās manipulācijas ir iespējams nodalīt no citām manipulācijām arī laikā, tādēļ, lai samazinātu šo iestāžu administratīvo slogu un papildu izmaksas, noteikumos Nr.768 ir paredzēta iespēja nodalīt abas darbības atsevišķās telpās vai arī atsevišķā laikā. Ja iestādei nav atsevišķa telpa ķirurģisko manipulāciju veikšanai, jāizstrādā ķirurģisko manipulāciju organizācijas un telpu tīrīšanas, dezinfekcijas un sterilizācijas plāns, ko dienests pārbaudīs, veicot pārbaudi. Noteikumos iekļauto atkāpi paredzēts piemērot pašnodarbinātajiem un mazajiem komersantiem, kad strādā tikai viens veterinārārsts.Ir svarīgi, lai būve vai būves telpu grupa, kurā atrodas ambulatorā vai stacionārā veterinārmedicīniskās prakses iestāde, atbilst būvniecības jomu reglamentējošo normatīvo aktu prasībām, jo to neievērošana var apdraudēt cilvēku un dzīvnieku veselību un dzīvību. Noteikumos Nr.768 ir jānosaka prasība, ka dienests pirmsreģistrācijas pārbaudi uzsāk pēc attiecīgās būves vai  būves telpu grupas nodošanas ekspluatācijā. Lai dienests pilnvērtīgi varētu pildīt savus pienākumus, izvērtējot būves atbilstību būvniecības jomu reglamentējošo normatīvo aktu prasībām, tam nepieciešama informācija no attiecīgās pašvaldības būvvaldes un Nekustamā īpašuma valsts kadastra informācijas sistēmas, tādēļ grozījumos ir paredzēts pagarināt termiņu dokumentu izskatīšanai, paredzot šajā termiņā saņemt attiecīgo informāciju no būvvaldes.Tā kā dienestam ir svarīgi uzraudzīt tieši būves un būves telpu grupas, kurās notiek klientu apkalpošana, tad informācija par atļauju izmantot telpas veterinārmedicīniskās prakses iestādes vajadzībām ir nepieciešama par katru ambulatoro vai stacionāro veterinārmedicīniskās prakses iestādi. Nepieciešams arī precizēt nosaukumu iesniegumam, kas dienestā ir jāiesniedz, reģistrējot vai pārreģistrējot iestādes darbību.Noteikumi Nr.768 ir jāpapildina ar kārtību, kādā tiek pieprasīta papildu informācija no iestādes, ja nav iesniegti visi nepieciešamie dokumenti, kā arī reglamentēt dienesta rīcību gadījumos, ja būve vai  būves telpu grupa, kurā plānots ierīkot ambulatoro vai stacionāro veterinārmedicīniskās prakses iestādi, neatbilst būvniecību reglamentējošo normatīvo aktu prasībām.Ņemot vērā Ministru kabineta 2014.gada 2.septembra sēdē nolemto (MK protokola Nr.46 32.§), noteikumi Nr.768 precizēti, nosakot informāciju, kas dienestam ir jānosūta pašvaldībām.Lai dienests saņemtu nepieciešamo informāciju, noteikumos Nr.768 ir nepieciešams norādīt sadarbības ierosinājumu Valsts zemes dienestam. Ievērojot noteikumos Nr.768 ietverto jauno punktu, iestādes sadarbosies, pamatojoties uz Valsts pārvaldes iekārtas likuma 54.pantā noteikto.Tā kā noteikumos ir iekļauta prasību dienestam pārbaudīt veterinārmedicīnisko iestāžu būvju vai telpu grupu atbilstību būvniecību reglamentējošiem normatīvajiem aktiem, noteikumus nepieciešams papildināt ar kārtību, kādā veidā notiks datu pārbaude jau reģistrētajām veterinārmedicīniskās prakses iestādēm.Veterinārmedicīniskā pakalpojuma sniedzēji ir sertificēti veterinārārsti, kas veic veterinārmedicīnisko praksi, tādēļ ir svarīgi, ka dienesta uzraudzības objektu reģistrā ir tikai tie veterinārārsti, kas strādā veterinārmedicīniskās prakses iestādē vai – izņēmuma gadījumos – novietnē, kuras īpašnieks ir saņēmis dienesta atļauju iegādāties veterinārās zāles lieltirgotavā, vai izglītības un zinātnes iestādē, kura veic izmēģinājumus ar dzīvniekiem un ir saņēmusi dienesta atļauju iegādāties veterinārās zāles lieltirgotavā. Lai uzturētu aktuālu reģistru, ir jānosaka kārtība, kādā veidā veterinārmedicīniskā pakalpojuma sniedzējs iesniedz izmaiņas par savu darbību, kā arī nosacījumus, ko reģistrē dienests uzraudzības objektu reģistrā.Tā kā dienests veterinārmedicīniskā pakalpojuma sniedzējus reģistrē uzraudzības objektu reģistrā, pamatojoties uz veterinārmedicīniskā pakalpojuma sniedzēja iesniegtajiem datiem, neveicot fizisko pārbaudi, reģistrācijas process atbilst Brīvas pakalpojuma sniegšanas likumā ietvertā noklusējuma principa prasībām. Noteikumu projekts ievieš Uzņēmējdarbības vides uzlabošanas pasākumu plāna 2014.-2015.gadam 6.3.punktu (apstiprināts ar Ministru kabineta 2014.gada 28.novembra rīkojumu Nr.694).Dienests, veicot veterinārmedicīniskās prakses iestādes pārbaudi, pārbaudīs tās sadarbību ar visiem veterinārmedicīniskā pakalpojuma sniedzējiem, ņemot vērā veterinārmedicīnisko pakalpojuma sniedzēju sniegto informāciju un Valsts ieņēmuma dienestā pieejamo informāciju par darbiniekiem. Lai veterinārmedicīniskās prakses iestādes darbības uzraudzība būtu pilnvērtīga, ir nepieciešama papildu informācija no veterinārmedicīniskās prakses iestādes par visiem sadarbības līgumiem, kas noslēgti ar veterinārmedicīniskā pakalpojuma sniedzējiem, ja ar tiem nav nodibinātas darba attiecības.Noteikumos Nr.768 nepieciešams redakcionāli precizēt arī šādas normas:1) cik ilgā laikā iestādei ir jāiesniedz dokumenti, kas netiek iesniegti kopā ar iesniegumu iestādes reģistrācijai;2) prasība iesniegumu darbības izbeigšanai iesniegt pirms darbības apturēšanas vai izbeigšanas;3) 1. un 2.pielikumu atbilstoši normu grozījumiem;4) noteikt dienesta rīcību gadījumos, ja iestāde netiek pārreģistrēta noteiktajā termiņā;5) redakcionāli precizēt atsevišķus punktus, pamatojoties uz būvniecību reglamentējošo normatīvo aktu prasībām. |
| 3. | Projekta izstrādē iesaistītās institūcijas | Pārtikas un veterinārais dienests |
| 4. | Cita informācija | Nav.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministru kabineta noteikumu projekts attiecas uz privātpersonām, kas ir saņēmušas veterinārmedicīniskās prakses sertifikātu, kā arī uz veterinārmedicīniskās prakses iestādēm. Šobrīd valstī ir aptuveni 850 sertificētu veterinārārstu, no kuriem 331 ir reģistrējies kā veterinārmedicīniskā pakalpojuma sniedzējs un 313 veterinārmedicīniskās prakses iestādes, no kurām 131 ir veterinārmedicīniskās prakses kabinets, 150 ambulatorās veterinārmedicīniskās prakses iestādes, 26 stacionārās veterinārmedicīniskās prakses iestādes un 5 veterinārmedicīniskās prakses punkti. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums vienkāršos spēkā esošo sistēmu un samazinās slogu gan privātajam, gan valsts sektoram. Noteikumos Nr.768 būs noteiktas skaidras prasības iestādei, kura veic laboratoriskos izmeklējumus. Prasības tiks noteiktas atbilstoši veiktajiem izmeklējumiem un atvieglos spēkā esošās pārāk stingrās prasības. |
| 3. | Administratīvo izmaksu monetārs novērtējums | Gadā iesniegumu iestādes reģistrācijai iesniedz ne vairāk kā piecas iestādes.Vidējā alga privātajā sektorā pēc www.csb.gov.lv datiem 2013.gadā bija EUR 689,00 mēnesī. Pieņemot, ka viena pieteikuma aizpildīšana un iesniegšana varētu aizņemt vienu stundu, bet pieteikuma sagatavošana izmaksātu EUR 2,00, privātā sektora administratīvās izmaksas ir šādas:EUR 4,31 x 1 h x 5 x 1 x EUR 2 = EUR 43,10.Pieņemot, ka gadā būs pieci pieteikumi un vidējā alga sabiedriskajā sektorā pēc www.csb.gov.lv datiem 2013.gadā bija EUR 766,00 mēnesī un ka vienas lietas izskatīšana varētu aizņemt astoņas stundas, valsts pārvaldes administratīvās izmaksas ir šādas:EUR 4,79 x 8 h x 5 x 1 x EUR 1,2 (pasta pakalpojumi lēmuma nosūtīšanai) = EUR 229,92. |
| 4. | Cita informācija | Nav. |

 *Anotācijas III, IV un V sadaļa – projekts šīs jomas neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika ievietots Zemkopības ministrijas tīmekļa vietnē. |
| 2. | Sabiedrības līdzdalība projekta izstrādē | Noteikumu projektu saskaņots ar Latvijas Veterinārārstu biedrību. |
| 3. | Sabiedrības līdzdalības rezultāti | Latvijas Veterinārārstu biedrības priekšlikumi ir ņemti vērā, un biedrība atbalsta projekta tālāku virzību. |
| 4. | Cita informācija | *Nav.* |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

# Zemkopības ministrs J.Dūklavs

04.03.2015. 11:43

1664

B.Karkliņa

67027638, Baiba.Karklina@zm.gov.lv